tttarun/llama2_hindi huggingface dataset:
आप किस हद तक सहमत हैं कि मुगल साम्राज्य के पतन का मुख्य कारण जागीर व्यवस्था थी? चर्चा कीजिये।
उत्तर :
प्रश्न विच्छेद
• कथन जागीर व्यवस्था के मुगल साम्राज्य के पतन का मुख्य कारण होने की सीमा से संबंधित है?
हल करने का दृष्टिकोण
• मुगलकालीन जागीर व्यवस्था के विषय में संक्षिप्त उल्लेख के साथ परिचय लिखिये।
• जागीर व्यवस्था के मुगल साम्राज्य के पतन का मुख्य कारण होने की सीमा का उल्लेख कीजिये।
• उचित निष्कर्ष लिखिये।
मुगलों की सेवा में आने वाले नौकरशाह ‘मनसबदार’ अपना वेतन राजस्व एकत्रित की जाने वाली भूमि के रूप में पाते थे जिन्हें जागीर कहते थे। अकबर के शासनकाल में इन जागीरों का सावधानीपूर्वक आकलन किया जाता था, ताकि इनका राजस्व मनसबदार के वेतन के तकरीबन बराबर रहे लेकिन औरंगज़ेब के शासनकाल तक आते-आते स्थिति परिवर्तित हो गई।
जागीर व्यवस्था के मुगल साम्राज्य के पतन का मुख्य कारण होने की सीमा का उल्लेख निम्नलिखित रूपों में वर्णित है-
नवनियुक्त मनसबदारों को जागीरें देते-देते साम्राज्य के संसाधन लगभग समाप्त हो गए, परिणामस्वरूप केंद्रीय सता के कमज़ोर पड़ जाने से साम्राज्य के विघटन की प्रक्रिया तीव्र हो गई।
मनसबदारों की संख्या में वृद्धि से जागीरों की संख्या में कमी हुई फलस्वरूप कई जागीरदार अधिक-से-अधिक राजस्व वसूल करने की कोशिश करने लगे जिससे किसानों एवं भूमि की सेहत पर विपरीत असर पड़ा।
इस पर नियंत्रण से जुड़े कदम उठाए जाने के बावजूद जागीरदार किसानों और ज़मींदारों से निर्धारित लगान से हमेशा ज़्यादा ही वसूलते थे जिससे किसानों में रोष उत्पन्न हुआ , शासक वर्ग के हितों को क्षति पहुँची एवं छोटे और बड़े ज़मींदार एक-दूसरे से टकराने लगे।
मनसबदारों एवं जागीरों की संख्या के असंतुलन को समाप्त करने के लिये पुराने मनसबदारों के भाग में कटौती की जाने लगी जिससे राजनीतिक गुटबंदी और तनाव में वृद्धि हुई ।
छोटे जागीरदारों ने लगान वसूल करने के लिये लगान का ठेका (इजारादारी प्रथा) देना शुरू कर दिया जिससे किसानों पर अत्याचार के मामलों में वृद्धि हुई और वे भूमि छोड़कर भागने लगे।
अठारहवीं शताब्दी में सामाजिक अधिशेष एवं शासक वर्ग के बीच बढ़ती हुई मांगों से असंतुलन में वृद्धि हुई। जागीरदारों की एक निश्चित छोटी अवधि के बाद बदली अनिवार्य थी जिससे वे कृषि उत्पादन बढ़ाने के इच्छुक नहीं थे।
मनसब एवं जागीर दोनों ही प्रणालियों के सुचारु रूप से कार्य न करने के कारण सम्राज्य की आर्थिक, राजनीतिक एवं सैनिक शक्ति क्षीण होती गई जिसका संबंधित वर्गों ने लाभ उठाया।
धार्मिक नीति, मुगल अमीरों का राजनीतिक षड्यंत्र; प्रौद्योगिकी, विशेष रूप से विदेशों से आई नई तकनीकों कोअपनाने में असफलता जैसे अन्य कारण भी उत्तरदायी थे।
जागीरदारी संकट के साथ-साथ व्यक्तिगत स्तर पर निजी क्षमताएँ भी विघटनकारी शक्तियों को बढ़ावा देने के लिये ज़िम्मेदार थीं।
उपर्युक्त विवरणों से स्पष्ट है कि मुगल साम्राज्य के पतन के लिये कोई एक कारण ज़िम्मेदार नहीं था फिर भी जागीरदारी संकट निश्चित रूप से प्रमुख कारण था। प्रो. इरफान हबीब ने भी इसे ही पतन का कारण माना है।
‘‘यूनानियों ने न केवल भूगोल के क्षितिज का विस्तार किया बल्कि इसे दृढ़ता भी प्रदान की।’’ स्पष्ट कीजिये।
उत्तर :
प्रश्न विच्छेद
• यूनानियों का भूगोल में योगदान।
हल करने का दृष्टिकोण
• संक्षिप्त भूमिका लिखें।
• भूगोल के विकास में यूनानियों के योगदान को बताएँ।
आरंभिक काल में भौगोलिक ज्ञान यूनान व एजियन सागर से घिरे देशों व द्वीपों तक ही सीमित था परंतु यूनानियों ने अपनी तीक्ष्ण बुद्धि से तथा जिज्ञासु स्वभाव व वैज्ञानिक अभिरुचि के कारण न केवल भौगोलिक ज्ञान का विस्तार किया बल्कि इसे एक विषय के रूप में स्थापित कर दृढ़ता भी प्रदान की। होमर से लेकर पोसीडोनियस जैसे विद्वानों ने भूगोल की विभिन्न विधाओं में अपना योगदान दिया।
यूनानियों ने न केवल भूगोल के ज्ञान का विस्तार एजियन सागर से स्पेन व गॉल, रूसी स्टेपी प्रदेश, सिंधु नदी व इथोपिया तक किया बल्कि उन्हाेंने गणितीय, भौतिक, ऐतिहासिक एवं प्रादेशिक भूगोल में भी अपना योगदान दिया। इरेटॉस्थनीज ने अपने पूर्ववर्तियों द्वारा विकसित गणितीय भूगोल को शीर्ष पर पहुँचा दिया। उसने पृथ्वी की गोलाभीय आकृति को सिद्ध कर दिखाया तथा उसके आकार के सही माप की गणना की। यूनानियों ने ही सर्वप्रथम अक्षांश एवं देशांतरों के जाल पर विश्व मानचित्र की रचना की। इन्होंने नील की बाढ़ों का कारण तथा डेल्टा निर्माण का अध्ययन किया एवं जलधाराओं द्वारा घाटियों के निर्माण को स्पष्ट किया।
अरस्तू ने उथले सागर तटों पर भूमि के विस्तार तथा डेल्टाओं के निर्माण की घटना को स्पष्ट किया। प्लेटो ने बताया कि यूनान की अनुपजाऊ बंजर भूमि पूर्वकाल में वन एवं उपजाऊ मृदा से ढकी थी तथा वर्तमान स्थिति मृदा निक्षालन का परिणाम है। यूनानियों ने समुद्र तट रेखाओं, उनके खारापन, तरंगों एवं ज्वार का अध्ययन कर उनके कारकों को स्पष्ट किया। इस प्रकार से यूनानियों ने भूगोल में अपने योगदान के द्वारा उसे दृढ़ता प्रदान की।
प्रगतिवादी कविता की प्रवृत्तियों पर प्रकाश डालिये।
उत्तर :
सन् 1936 ई. में भारत में प्रगतिवादी लेखक संघ की स्थापना एवं लखनऊ में हुए उसके प्रथम सम्मेलन से प्रेरित प्रगतिवादी कविता मार्क्सवादी विचारधारा द्वारा निरूपति जीवन-यथार्थ को केंदीय चेतना के रूप में स्वीकार करने वाली काव्यधारा है। प्रगतिवादी कविता आर्थिक, सामाजिक, राजनीतिक परिस्थितियों के संघात से निर्मित जीवन-यथार्थ और विशेषकर किसान एवं मजदूर-जीवन के चित्रण को कविता के लिये अनिवार्य मानती है।
वर्ग-संघर्ष को रेखांकित करते हुए शोषण की अमानवीयता का चित्रण प्रगतिवाद की प्रमुख प्रवृत्ति है। इस संदर्भ में दिनकर की कुछ पंक्तियाँ उल्लेखनीय हैं-
श्वानों को मिलना दूध-भात/भूखे बच्चे चिल्लाते हैं/माँ की गोदी से चिपक-चिपक/जाड़े की रात बिताते हैं।
जन पक्षधर राजनीतिक चेतना, पूंजीवादी व्यवस्था के प्रति तीव्र घृणा, शोषितों के प्रति सहानुभूति, व्यवस्था परिवर्तन हेतु क्रांति-चेतना तथा शोषितों की संघर्ष-क्षमता एवं शक्ति में विश्वास इस काव्यधारा की महत्त्वपूर्ण संवेदनागत प्रवृत्तियाँ हैं। एक उदाहरण द्रष्टव्य है-
मैंने उसको जब-जब देखा लोहा देखा/लोहा जैसे तपते देखा, गलते देखा, ढलते देखा/मैंने उसको गोली जैसे चलते देखा।
ग्राम्य-प्रकृति का चित्रण तथा प्रेम के गार्हस्थिक रूप की अभिव्यक्ति भी इसकी प्रमुख प्रवृत्तियाँ हैं।
शिल्प के धरातल पर सामान्य एवं सहज भाषा का प्रयोग, छन्द-विधान में लोकधुनों को महत्त्व, लोकजीवन से बिंबों का चयन, प्रतीकात्मकता का अभाव आदि प्रगतिवादी कविता की मुख्य प्रवृत्तियाँ हैं।
कुल मिलाकर ‘प्रगतिवादी कविता’ मार्क्सवादी विचारधारा के अनुरूप कविता में आम मनुष्य की प्रतिष्ठा आम बोलचाल की भाषा में करने वाली काव्यधारा है।
भूगोल में ‘मॉडल’ निर्माण की आवश्यकता को स्पष्ट करते हुए उसका आलोचनात्मक विश्लेषण कीजिये।
उत्तर :
प्रश्न विच्छेद
• भूगोल में मॉडल निर्माण की आवश्यकता।
• आलोचना के बिंदु।
हल करने का दृष्टिकोण
• भूगोल में मॉडल निर्माण की चर्चा करें।
• मॉडल निर्माण की आवश्यकता को स्पष्ट करें।
• मॉडल निर्माण का आलोचनात्मक विश्लेषण करें।
‘मॉडल’ रचना एक ऐसी प्रक्रिया है जो सिद्धांतों का तर्कसंगत ढंग से परीक्षण करती है। यह एक सिद्धांत, नियम अथवा परिकल्पना है जो भौगोलिक दृष्टि से विश्व की यथार्थता तथा स्थान व काल के संदर्भ में तर्कसंगत विचार को शामिल करती है। यह भू-दृश्य एवं मानव-प्रकृति संबंध का सरल व आदर्श प्रस्तुतीकरण है।
पिछले कुछ दशकों में भूगोल में भौतिक, जैविक एवं अन्य सामाजिक विज्ञानों की भाँति मॉडल निर्माण पर भूगोलवेत्ताओं का ध्यान गया है। मॉडल पृथ्वी की सतह पर व्याप्त मानवीय एवं प्राकृतिक वातावरण के मध्य घटित अंतर्क्रियाओं को जानने का साधन हैं। अत: भूगोल में मॉडल निर्माण आवश्यक है, जिसे निम्नलिखित बिंदुओं द्वारा समझा जा सकता है-
मॉडल आँकड़ों की उत्पत्ति एवं आकलन, भावी अनुमानों तथा दृशी विश्व के अनुरूपण के लिये उपयोगी है।
इसकी सहायता से जनसंख्या घनत्व और भावी विकास, भू उपयोग व फसल गहनता, नगरीकरण, जनसंख्या का प्रवास, समुद्र तल में परिवर्तन, मृदा क्षरण आदि का सही अनुमान लगाना संभव है।
इसके माध्यम से व्याख्या, विश्लेषण एवं भौगोलिक तंत्र को सरल रूप में व्यक्त किया जाता है। उद्योगों संबंधी अवस्थितिजन्य सिद्धांतों, कृषि कटिबंध के अनुसार भूमि उपयोग आदि के पूर्वानुमानों में यह सहायक है।
इससे सामान्य एवं विशिष्ट नियमों के निर्माण तथा सिद्धांतों की रचना में सहायता मिलती है।
यह औपचारिक सिद्धांतों को आनुभविक यथार्थता प्रदान करता है।
यह किसी तंत्र के प्रधान व गौण लक्षणों तथा उनका पर्यावरण के साथ संबंध को समझने में उपयोगी है।
प्रत्यक्ष रूप से अवलोकन न किये जा सकने वाले ‘प्रतिस्थापित प्रेक्षणों’ के लिये वैकल्पिक मॉडल का प्रयोग किया जा सकता है।
यद्यपि मॉडल दृश्य जगत की जटिल घटनाओं को समझने में सहायक है, तथापि इनमें कमियाँ भी हैं। इनकी रचना की विधि दोषयुक्त है। मॉडलों को सरल बनाने के प्रयास में शोधकर्त्ता विषमताओं को बहुत अधिक सरल बनाने अथवा कम सरलीकरण के मध्य फँस जाता है। कभी-कभी इस प्रयास से भ्रम की स्थिति पैदा हो जाती है तथा विद्यार्थी पूर्वानुमान से भटक जाता है। मॉडल समस्या के सरलीकरण के लिये बनाए जाते हैं परंतु जटिल तकनीकों के प्रयोग के कारण यह और अधिक जटिल हो जाते हैं। प्रत्येक स्थिति में इसका प्रयोग एक अन्य कमी है, जैसे- मानव व प्रादेशिक भूगोल में इसका प्रयोग अनुपयुक्त है। गणितीय परिकलन व सांख्यिकीय विधियों के प्रयोग की अधिकता के कारण भी इसकी आलोचना की जाती है।
‘सरोज-स्मृति’ की ‘सरोज’ के सौन्दर्य-चित्रण को हिन्दी साहित्य की विशिष्ट उपलब्धि क्यों माना जाता है? सोदाहरण बताइए।
उत्तर :
‘सरोज स्मृति’ हिन्दी साहित्य में एकमात्र दृष्टांत है जहाँ कवि ने पुत्री के सौंदर्य का चित्रण किया है। पुत्री के सौंदर्य चित्रण में कवि के समक्ष दोहरी चुनौती थी कि सौंदर्य किसी से कमतर न हो तथा उत्तेजक न प्रतीत हो। कवि इन दोनों चुनौतियों में सफल प्रतीत होता है। निम्नांकित विशेषताएं सरोज के सौदर्य को विशिष्ट बनाती हैं-
सौंदर्य का वर्णन संरचनात्मक अप्रस्तुतियों के माध्यम से किया है जिससे सौंदर्य की अत्यंत मर्यादित तथा संयमित व्यंजना हुई है। उदाहरणत: निम्नांकित पंक्तियाँ द्रष्टव्य हैं-
‘‘काँपा कोमलता पर सस्वर
ज्यों मालकोश नव वीणा पर
क्या दृष्टि अतल की सिक्त-धार
ज्यों भोगावती उठी अपार’’
सौंदर्य वर्णन में नखशिख परंपरा से विचलन है। स्वर सौंदर्य पर बल अनोखी विशेषता है।
शुचि उपमानों का प्रयोग किया गया है जिससे वर्णन की पवित्रता की रक्षा हो सके। उषा, भोगावती, मालकोश आदि ऐसे ही उपमान हैं।
छायावादी सौंदर्य वर्णन तथा नारी का छायावादी चित्रण के क्रम में प्रकारान्तर से रीतिकालीन शृंगार का विरोध इस कविता में उच्चतम स्तर पर पहुंचा है।
वय की तीनों अवस्थाओं: बाल्यावस्था, युवावस्था, सद्य: परिणीता का सौंदर्य चित्रण किया गया है। एक उदाहरण द्रष्टव्य हैं-
सद्य: परिणीता :
‘‘देखती मुझे तू हंसी मन्द
होठों में बिजली फँसी स्पन्द
x x x x
नत बचनों से आलोक उत्तर
काँपा अधरों पर थर-थर-थर’’
इस प्रकार निराला ने सरोज-स्मृति में अपनी पुत्री सरोज के सौंदर्य का जो चित्रण किया है, वह हिन्दी साहित्य की विशिष्ट घटना है।
दिल्ली सल्तनत के ऊपर मंगोल आक्रमण के विभिन्न प्रभावों की चर्चा कीजिये।
उत्तर :
प्रश्न विच्छेद
• कथन दिल्ली सल्तनतपर मंगोल आक्रमण के प्रभावों से संबंधित है।
हल करने का दृष्टिकोण
• दिल्ली सल्तनत पर मंगोल आक्रमण के संक्षिप्त उल्लेख के साथ परिचय लिखिये।
• दिल्ली सल्तनत पर मंगोल आक्रमण के प्रभावों को लिखिये।
• उचित निष्कर्ष लिखिये।
13वीं एवं 14वीं शताब्दियों का मंगोल साम्राज्य हिन्दुस्तान एवं एशियाई महाद्वीप के दक्षिण-पूर्व भाग को छोड़कर मध्य-पूर्व एवं मध्य एशिया सेे लेकर पूर्वी यूरोप और चीन तक फैला हुआ था। यह साम्राज्य दिल्ली सल्तनत के अन्य किसी भी बाहरी या आंतरिक शत्रु से कहीं ज़्यादा शक्तिशाली, विनाशकारी एवं आक्रामक था। न केवल आक्रमण बल्कि भारत की उत्तर-पश्चिम सीमा पर इसकी मौजूदगी भर ने दिल्ली सल्तनत को अनेक रूपों में गंभीरतापूर्वक प्रभावित किया।
दिल्ली सल्तनत पर मंगोल आक्रमणों के प्रभावों का विवरण निम्नलिखित रूपों में वर्णित है-
मंगोलों के विरुद्ध संगठित एवं सफल प्रयास के रूप में खिलजी एवं तुगलक सुल्तानों ने धर्म एवं जाति के तत्त्वों से ऊपर उठकर योग्यता एवं वफादारी पर आधारित केन्द्रीकृत राज्य का ढाँचा स्थापित किया। अलाउद्दीन ने मंगोलों के आक्रमणों का सामना करने के लिये सीमावर्ती किलों एवं दिल्ली के किलों की मरम्मत, नए किलों का निर्माण और अन्य सैन्य एवं आर्थिक सुधार भी किये।
मध्य-पूर्व के इस्लामी राज्यों में मंगोल आक्रमणों के परिणामस्वरूप बहुत से प्रतिष्ठित शास्त्रज्ञों, कवियों, इतिहासकारों, रहस्यवादियों, सूफी शेखों, धार्मिक नेताओं और अनेक प्रमुख परिवारों ने भागकर दिल्ली के सुल्तानों से पनाह एवं शाही संरक्षण मांगा। सूफी शेखों ने न केवल हिंदू दर्शन और धर्म का गहरा अध्ययन किया बल्कि हिंदुओं को इस्लाम के वास्तविक सिद्धांतों एवं पैगम्बर की शिक्षाओं से भी अवगत कराया।
इस्लामी जगत के पूर्वी भाग से देशांतरण करते हुए कारीगर और व्यापारी अपने शिल्प, तकनीक और कार्यप्रणालियों के साथ-साथ व्यक्तिगत संस्कृति, परंपरा और रीति-रिवाज़ भी लाए, जिसने भारतीय संस्कृति को कई दृष्टिकोणों से बड़े पैमाने पर समृद्ध बनाया।
भारतीय सुल्तानों ने सीमावर्ती जातियों को नियंत्रण में रखने या उनसे मित्रता के बराबर प्रयास किये क्योंकि ये जातियाँ न केवल उन्नत हथियार बनाने में निपुण थीं बल्कि मंगोलों की युद्ध संबंधी रणनीति एवं उनके तौर-तरीके से भी अच्छी तरह परिचित थीं।
मंगोल आक्रमणों के परिणामस्वरूप भारत में राजनीतिक, सामाजिक एवं सांस्कृतिक क्षेत्रों में इजतिहाद (ijtihad) विचारधारा का पदार्पण हुआ। इससे भारत में स्वतंत्र तर्कवाद की राजनीतिक विचारधाराओं के पनपने में सहायता मिली।
उत्तर-पश्चिम भारत का क्षेत्र सामरिक एवं आर्थिक दोनों ही दृष्टिकोणों से अत्यंत महत्त्वपूर्ण था। अत: इल्तुतमिश एवं बलबन से लेकर मुहम्मद तुगलक तक सभी सुल्तानों ने अपने आधार को मज़बूत करते हुए मंगोलों पर विजय हासिल की, जिससे न केवल उनकी स्थिति सुरक्षित हुई इसने बल्किउच्चतर स्थिति में भी पहुँचा दिया।
अष्टछाप पर टिप्पणी लिखिये।
उत्तर :
वल्लभाचार्य के पुत्र विट्ठलनाथ द्वारा स्थापित ‘अष्टछाप’ कृष्ण काव्यधारा के आठ कवियों का समूह है जिसका मूल संबंध आचार्य वल्लभ द्वारा प्रतिपादित पुष्टिमार्गीय संप्रदाय से है।
अष्टछाप के आठ कवियों में चार वल्लभ के शिष्य हैं, जबकि चार विट्ठलनाथ के। वल्लभ के शिष्य हैं- सूरदास, परमानन्ददास, कुम्भनदास व कृष्णदास, जबकि विट्ठलनाथ के शिष्योें में नन्ददास, चतुर्भुजदास, गोविन्दस्वामी तथा छीतस्वामी शामिल हैं। वस्तुत: विट्ठलनाथ ने भगवान श्रीनाथ के अष्ट शृंगार की परंपरा शुरु की थी ।
अष्टछाप के कवियों में सर्वाधिक महत्त्वपूर्ण सूरदास हैं जिन्होंने अपनी महान रचना सूरसागर में कृष्ण के बाल-रूप, सखा-रूप तथा प्रेमी रूप का अत्यंत विस्तृत, सूक्ष्म व मनोग्राही अंकन किया है। यही कारण है कि स्वयं वल्लभ ने सूर को ‘पुष्टिमार्ग का जहाज़’ कहा। आचार्य शुक्ल भी कहते हैं- ‘‘आचार्यों की छाप लगी आठ कवियों की जो वीणाएँ कृष्ण माधुरी के गान में प्रवृत्त हुईं, उनमें सर्वाधिक मधुर, सरस व मादक स्वर अंधे गायक सूर की वीणा का था।’’
अष्टछाप में सूरदास के अतिरिक्त दो अन्य कवि भी साहित्यिक दृष्टि से महत्त्वपूर्ण हैं- नन्ददास व कुम्भनदास। नंददास ने ‘भँवरगीत’ व ‘पदावली’ जैसी रचनाएँ लिखीं जिनमें कृष्ण के सगुण रूप को स्थापित किया गया।
कुंभनदास का भी साहित्य की दृष्टि से पर्याप्त महत्त्व है। उनकी प्रसिद्ध पंक्तियाँ हैं-
‘‘संतन को कहाँ सीकरी सों काम।
आवत जात पन्हैया टूटी, बिसरि गयो हरि नाम।’’
अष्टछाप का न सिर्फ कृष्ण काव्य परंपरा में बल्कि संपूर्ण हिन्दी काव्य में अनूठा स्थान है। इन कवियों ने ब्रज भाषा में निहित गंभीर कलात्मकता और संगीतात्मकता तत्त्व को जो ऊँचाई प्रदान की, वह किसी भी माधुर्य भाव की कविता के लिये अनुकरणीय है।
यद्यपि पाल, प्रतिहार तथा राष्ट्रकूट में से कोई भी बड़ा साम्राज्य स्थापित करने में सफल नहीं हुआ परंतु वे काफी समय तक भारत में राजनीतिक शून्यता को भरने में कामयाब रहे। आलोचनात्मक विश्लेषण कीजिये।
उत्तर :
प्रश्न विच्छेद
• कथन पाल, प्रतिहार एवं राष्ट्रकूट शासकों की भूमिका के आलोचनात्मक विश्लेषण से संबंधित है।
हल करने का दृष्टिकोण
• पाल, प्रतिहार एवं राष्ट्रकूट शासकों की भूमिका के बारे में संक्षिप्त उल्लेख के साथ परिचय लिखिये।
• पाल, प्रतिहार एवं राष्ट्रकूट शासकों की भूमिका का आलोचनात्मक विश्लेषण प्रस्तुत कीजिये।
• उचित निष्कर्ष लिखिये।
भारत में पाल, प्रतिहार एवं राष्ट्रकूट जैसी प्रमुख महाशक्तियों का उदय हुआ जो कन्नौज पर आधिपत्य स्थापित करने को लेकर त्रिपक्षीय संघर्ष में काफी लंबे समय तक संलग्न रहीं। गुप्त साम्राज्य के पतन के पश्चात् कन्नौज का वही स्थान था जो मगध साम्राज्य के इतिहास में कभी पाटलिपुत्र का था।
पाल, प्रतिहार एवं राष्ट्रकूट शासकों की भूमिका का आलोचनात्मक विश्लेषण निम्नलिखित रूपों में वर्णित है-
हर्ष के बाद गुर्जर-प्रतिहारों ने उत्तरी भारत को राजनीतिक एकता प्रदान की और अरबों को सिंध से आगे बढ़ने से भी रोका। त्रिपक्षीय संघर्ष में सफलता के पश्चात् गुर्जर-प्रतिहार सर्वाधिक प्रभावशाली हो गए।
पाल वंश के शासकों ने बंगाल को राजनीतिक एकता प्रदान करके सांस्कृतिक समुन्नति का मार्ग प्रशस्त किया और भारत की राजनीति में इसके महत्त्व को लगभग चार सौ वर्षों तक स्थापित करने में सफल रहे।
पाल वंश ने बंगाल में दशकों से चली आ रही मत्स्यन्याय एवं अराजकता को समाप्त कर एक सुदृढ़ राजशक्ति को कायम किया और इनका काल तीनों ही शक्तियों में से सबसे लंबे समय तक चला।
महाराष्ट्र-दक्कन में राष्ट्रकूट एक महत्त्वपूर्ण राजनीतिक शक्ति थे जिनका सांस्कृतिक क्षेत्र में प्रमुख योगदान था। इन्होंने भी आरम्भ में अरबों का विरोध कर महत्ता हासिल की। यदि ये अपनी महत्त्वाकांक्षा को दक्षिण तक ही सीमित रखते तो एक शक्तिशाली राज्य का निर्माण कर सकते थे।
लगभग एक सदी तक गंगा घाटी में स्थित कन्नौज नगर के ऊपर नियंत्रण को लेकर आपस में लड़ने के पश्चात् अंतत: नौवीं शताब्दी में गुर्जर-प्रतिहारों ने आधिपत्य स्थापित करने में सफलता पाई।
त्रिपक्षीय संघर्ष ने तीनों महाशक्तियों की स्थिति को कमज़ोर किया जिससे ये एक बड़ा साम्राज्य कायम नहीं कर सकीं और इसने तुर्कों को इन्हें सत्ता से बेदखल करने में सक्षम बनाया।
तीनों महाशक्तियों की शक्ति लगभग समान थी जो मुख्यत: विशाल संगठित सेनाओं पर आधारित थी लेकिन कन्नौज के संघर्ष का लाभ उठाकर सामंतों ने अपने-आप को स्वतंत्र घोषित कर दिया, जिससे रही-सही एकता भी नष्ट हो गई।
त्रिपक्षीय संघर्ष की शक्तियाँ लगभग एक साथ अस्तित्व में आई और लुप्त हो गईं। यद्यपि ये भारत में एक बड़ा साम्राज्य स्थापित करने में सफल नहीं हुईं लेकिन राजनीतिक शून्यता को काफी लम्बे समय तक भरने में कामयाब रहीं।
पर्यावरणीय नियतिवाद की संक्षिप्त विवेचना कीजिये तथा वर्तमान में उसकी प्रासंगिकता को स्पष्ट कीजिये।
उत्तर :
प्रश्न विच्छेद
• पर्यावरणीय नियतिवाद एवं वर्तमान में इसकी प्रासंगिकता।
हल करने का दृष्टिकोण
• पर्यावरणीय नियतिवाद की चर्चा करें।
• वर्तमान में इसकी प्रासंगिकता को स्पष्ट करें।
पर्यावरणीय नियतिवाद की संकल्पना इतिहास के आरंभ से चली आ रही है। यह संकल्पना मनुष्य पर प्रकृति की प्रधानता को बताती है। वर्तमान वैज्ञानिकता एवं अंधाधुंध विकास के युग में यह कितनी प्रासंगिक है, इसे विचारों के आलोक में समझे जाने की आवश्यकता है।
इस संकल्पना के अनुसार मनुष्य पर्यावरण की संतति है। पर्यावरण ने ही मनुष्य के विचारों को एक निश्चित दिशा दी है, उसके सामने कठिनाइयाँ उपस्थित की हैं, जिनसे उसके शरीर को बल एवं बुद्धि को तीव्रता मिली है। अर्थात् पर्यावरण ही मानवीय क्रियाकलापों को पूर्णतया नियंत्रित करता है। इस संकल्पना के अनुसार विश्व के विभिन्न भागों में मानवीय व्यवहार में अंतर प्राकृतिक पर्यावरण में अंतर के कारण ही होता है। कुमारी सैम्पुल ने इसे इस प्रकार स्पष्ट किया है, ‘‘प्रकृति ने पर्वतों पर रहने वाले मनुष्यों को ढालों पर चढ़ने-उतरने के लिये लोहे के पैर (मजबूत पैर) दिये, समुद्र तट पर रहने वाले मनुष्यों को पतवार चलाने के लिये बलशाली सीने और भुजाएँ दीं।’’ इस संकल्पना के अनुसार पर्यावरण का नियंत्रण केवल मनुष्य के विचारों एवं भावनाओं पर ही नहीं होता है बल्कि उसके धार्मिक विश्वासों, भोजन, वस्त्र, आवास एवं आर्थिक विकास पर भी होता है।
आज विज्ञान ने इतनी प्रगति कर ली है कि मनुष्य पर्यावरण का नियंता बन गया है। मनुष्य ने अपने आविष्कारों एवं उद्यमिता से दुर्गम पहाड़ों, वन, रेगिस्तान एवं दर्रों को सुगम बना दिया है, अर्थात् अपने समक्ष उपस्थित प्राकृतिक बाधाओं को बौना साबित कर दिया है। परिवहन साधनों के विकास, वातानुकूलन यंत्रों एवं वस्त्रों ने पर्यावरणीय नियतिवाद की इस संकल्पना को अप्रासंगिक बना दिया है कि पर्यावरण मनुष्य के विचारों का नियंता है। परंतु जब हम अंधाधुंध विकास के चलते हो रहे पर्यावरणीय क्षति पर विचार करते हैं तो यह संकल्पना प्रासंगिक लगती है। आरंभिक समय में पर्यावरण ही मनुष्य का पालना था तथा इसकी कठिनाइयों से लड़ते हुए ही मनुष्य में वैज्ञानिक विचारों का विकास हुआ। ऐसे में इसे बनाए रखने के लिये हमें इसमें कम-से-कम हस्तक्षेप का प्रयास करना चाहिये, विशेषकर बढ़ती प्राकृतिक आपदाओं (जो मानवीय हस्तक्षेप का परिणाम है) के संदर्भ में ऐसा किया जाना आवश्यक है।
‘छत्तीसगढ़ी’ बोली के क्षेत्र और व्याकरणिक विशेषताओं पर प्रकाश डालिये।
उत्तर :
‘छत्तीसगढ़ी’ हिंदी की ‘पूर्वी हिंदी’ उपभाषा के अंतर्गत आने वाली बोली है। यह वर्तमान छत्तीसगढ़ राज्य की बोली है जिसे इतिहास में दक्षिण कोसल भी कहा गया है। चेदि राजाओं के कारण इस क्षेत्र का नाम चेदीसगढ़ पड़ा और उसी से बदलकर छत्तीसगढ़ हो गया। इसके क्षेत्र के अंतर्गत सरगुजा, बिलासपुर, रायपुर, रायगढ़, दुर्ग तथा नंदगाँव आदि जिले आते हैं। यह क्षेत्र भोजपुरी, मगही, बघेली, मराठी और उड़िया भाषी क्षेत्रों से घिरा है तथा इन सभी का प्रभाव स्पष्ट रूप से छत्तीसगढ़ी पर दिखता है। यह बोली भी आमतौर पर अवधी के समान ही है। इसकी विशेष प्रवृत्तियाँ इस प्रकार हैं-
(1) उच्चारण में महाप्राणीकरण इसकी मूलभूत विशेषता है -
दौड़ > धौड़
कचहरी >कछेरी
जन > झन
(2) ‘स’ के स्थान पर ‘छ’, ‘ल’ के स्थान पर ‘र’ तथा ‘ब’ या ‘व’ के स्थान पर ‘ज’ करने की प्रवृत्ति मिलती है -
सीता > छीता
बालक > बारक
(3) ष तथा श को स के रूप में बोला जाता है -
भाषा > भासा
दोष > दोस
(4) एकवचन से बहुवचन बनाने के लिए प्राय: ‘मन’ प्रत्यय जोड़ा जाता है
जैसे - ‘हममन’ (हम लोग)।
(5) बहुवचन के लिए ‘न’ का प्रयोग भी किया जाता है जैसे- ‘लरिकन’।
(6) क्रिया के साथ आने वाले ‘त’ और ‘ह’ को जोड़कर ‘थ’ बनाने की प्रवृत्ति भी मिलती है-
करते हैं > करत थन
(7) कर्म, सम्प्रदान के लिए ‘ल’ परसर्ग तथा करण, अपादान के लिए ‘ले’ परसर्ग का प्रयोग विशिष्ट है।
(8) पुल्लिंग को स्त्रीलिंग करने के लिए इन, आनि, इया आदि प्रत्यय विशेष रूप से प्रचलित हैं, जैसे- जेठानी, बुढ़िया, नतनिन आदि।
ज्वालामुखी उद्गार की प्रवृत्ति तथा विकसित आकृतियों के आधार पर ज्वालामुखियों का वर्गीकरण प्रस्तुत कीजिये।
उत्तर :
प्रश्न विच्छेद
• उद्गार की प्रवृत्ति और विकसित आकृति के आधार पर ज्वालामुखी का वर्गीकरण कीजिये।
हल करने का दृष्टिकोण
• संक्षिप्त भूमिका लिखिये।
• उद्गार की प्रवृत्ति के आधार पर वर्गीकरण कीजिये।
• विकसित आकृतियों के आधार पर वर्गीकरण कीजिये।
ज्वालामुखी प्राय: एक छिद्र अथवा खुला भाग होता है, जिससे होकर पृथ्वी के अत्यंत तप्त भाग से गैस, तरल लावा, जल, चट्टानों के टुकड़ों आदि से युक्त गर्म पदार्थ पृथ्वी के धरातल पर प्रकट होता है। ज्वालामुखी उद्गार से निर्मित स्थलाकृतियाँ उद्गार की प्रवृत्ति तथा निस्सृत पदार्थों के प्रकार पर निर्भर करती हैं।
ज्वालामुखी उद्गार की प्रवृत्ति के आधार पर ज्वालामुखियों का वर्गीकरण:
(a) केंद्रीय उद्भेदन वाले ज्वालामुखी- इसका उद्गार एक संकरी नली या द्रोणी के सहारे एक छिद्र से होता है। इसके अंतर्गत गैस, लावा तथा विखंडित पदार्थ अधिक मात्रा में विस्फोटक उद्भेदन के साथ आकाश में काफी ऊँचाई तक प्रकट होते हैं। यह अत्यधिक विनाशकारी ज्वालामुखी है। इस प्रकार के ज्वालामुखी को निस्सृत पदार्थों की विभिन्नता और उद्गार की अवधि के आधार पर कई उपविभागों में विजाजित किया जाता है-
हवायन प्रकार के ज्वालामुखी
स्ट्राम्बोली प्रकार के ज्वालामुखी
वलकैनो तुल्य ज्वालामुखी
विसुवियस प्रकार के ज्वालामुखी
पीलियन प्रकार के ज्वालामुखी
(ये सभी विस्फोटकता के बढ़ते क्रम में हैं)
(b) दरारी उद्भेदन वाले ज्वालामुखी- जब लावा के साथ गैस और जलवाष्प की मात्रा कम होती है तो धरातल पर दरार पड़ जाने के कारण लावा शांत रूप में प्रवाहित होकर धरातल के ऊपर जमा हो जाता है। इससे लावा पठारों का निर्माण होता है, जैसे- भारत के दक्कन का पठार।
आकृतियों के आधार पर ज्वालामुखी का वर्गीकरण:
शील्ड ज्वालामुखी: यह सभी ज्वालामुखियों में (बेसाल्ट प्रवाह को छोड़कर) सबसे विशाल है। हवाईद्वीप के ज्वालामुखी इसके उदाहरण हैं। ये ज्वालामुखी मुख्यत: बेसाल्ट से निर्मित होते हैं तथा यह कम विस्फोटक है। तरल लावा के उद्गार के कारण इनकी ढाल मंद होती है।
मिश्रित ज्वालामुखी: इसमें शील्ड ज्वालामुखी की अपेक्षा अधिक गाढ़ा और चिपचिपा लावा निकलता है तथा यह अधिक विस्फोटक होता है। इसका निर्माण विभिन्न प्रकार के ज्वालामुखी पदार्थों के क्रमिक रूप से एक के ऊपर एक जमा होने से होता है।
सिण्डर ज्वालामुखी: इनका निर्माण ज्वालामुखी धूल, राख एवं विखंडित पदार्थों से होता है तथा इसकी ढाल, मिश्रित ज्वालामुखी के ढाल के समान होती है। प्रारंभ में इसकी ऊँचाई कम होती है परंतु निस्सृत पदार्थों के क्रमिक रूप से जमाव से यह बढ़ता जाता है। इनके निर्माण में तरल पदार्थों का योगदान नहीं होता है।
निष्कर्षत: ज्वालामुखी एक महत्त्वपूर्ण क्रिया है, जो धरातल पर विभिन्न स्थलाकृतियों का निर्माण करता है। इसके द्वारा हमें पृथ्वी की आंतरिक संरचना के अध्ययन में सहायता मिलती है।
पद्माकर के शृंगार-वर्णन पर प्रकाश डालिये।
उत्तर :
पद्माकर मुख्यत: शृंगार के कवि हैं। इनका शृंगार सामान्यत: रीतिकालीन वैभव व विलास के भीतर देह-प्रेम के उत्सव को चित्रित करता है। पद्माकर ने इसके अंतर्गत नायिका के अंगों की शोभा, विलास, भोग, आदि का चित्रण किया है। पद्माकर के संयोग शृंगार-वर्णन में नायिका के अंतर्मन, शारीरिक-मानसिक आकांक्षा, अभिसार आदि का भी सुन्दर वर्णन हुआ है। शृंगार के निम्नलिखित प्रसंग में उन्होंने विलास के सारे उपादानों को इकट्ठा कर दिया है-
‘‘गुलगुली गिल में गलीचा है, गुनीजन है,
चाँदनी है, चिक है, चिरागन की माला है।
कहै पद्माकर ज्यों गजक गिजा है सजी,
सेज है, सुराही है, सुरा है और प्याला है।’’
इनके शृंगार वर्णन में संयोग-वियोग के प्रसंग प्राय: ऋतुओं-त्यौहारों से जुड़े हैं, जैसे कृष्ण-राधा से संबंधित निम्नलिखित पद होली के त्यौहार का जीवंत चित्रण करता है-
‘‘या अनुराग की फाग लखौ, जहँ राजत राग किसोर किसोरी।
गोरिन के रंग भीजिगो साँउरो, साँउरे के रंग भीजिगो गोरी।।’’
पद्माकर के शृंगार-वर्णन में संयोग के समान वियोग भी गहरा व व्यापक है। नायिका के विरह को कवि ने प्रकृति की उदासी एवं हृदयहीनता के माध्यम से भी चित्रित किया है -
‘‘पावस बनाओ तो न विरह बनाऔ।
जो विरह बनायौ तो न पावस बनाऔ।’’
स्पष्ट है कि शृंगार के संयोग-वियोग दोनों पक्षों की जैसी मार्मिक अभिव्यक्ति पद्माकर ने की है, वह अन्यत्र दुर्लभ है।